Narodna skupština
20180314

Hvala predsedavajući. Uvaženi ministre sa saradnicima iz ministarstva, moj amandman se odnosi na strance investitore, koji će svojim poslovanjem podsticati ekonomski razvoj i smanjenje socijalnih razlika. Naime, dobrim potezima Vlade, ne uvek popularnim, ali dobrim, kao i vrlo mudrom politikom Aleksandra Vučića, našeg predsednika Republike, stekli smo prijatelje duž čitave planete. Pa tako, danas imamo investitore iz svih delova sveta, između ostalog veliki investitor je japanska kompanija „Jazaki“, koja je otvorila u Šapcu fabriku za proizvodnju kablovskih setova za kamione „Dajmler“. Naime, ona je zaposlila 500 radnika, sa tendencijom proširenja kapaciteta u 2019. godini i želi da zaposli još 1.700 radnika. To se zove socijalno odgovorna politika. Neko je juče govorio o tome kako je to nehumano, kako ovde dolaze stranci investitori da bi nas eksploatisali. Nije tačno. Ja bih vam samo rekla da je „Jazaki“ trenutno najveća fabrika u Šapcu koja ima, tu se nalazi pre svega proizvodni pogon, zatim kancelarije, magacini, kantine i zdravstvena ambulanta. Jedan vrlo prihvatljiv socijalni ambijent. Hvala.